ہندوستان میں قرآن کریم کی نمائش میں کتاب ’’المعجم فی فقہ لغۃ القرآن و سر بلاغتہ ‘‘ کی رونمائی

آستان قدس رضوی کے اسلامی تحقیقاتی فاؤنڈیشن کی کوششوں سے نہایت ہی عظیم ، ذی قیمت اور عمدہ کتاب’’المعجم فی فقہ لغۃ القرآن و سر بلاغتہ‘‘ کی ہندوستان کے شہر حیدرآباد کے سالارجنگ نامی میوزیم میں منعقد قرآن کریم کے بین الاقوامی سیمینار اور نمائش کے موقع پر رونمائي کردی گئی ہے ۔

خبر کا کوڈ: ۴۴۰۶۷۶

تاریخ: ۲۷ شهريور ۲۰۱۹ - ۱۲:۳۱

رسا نیوز ایجنسی کی رپورٹ کے مطابق آستان قدس رضوی کے اسلامی تحقیقاتی فاؤنڈیشن کے منیجنگ ڈائریکٹرنے ہندوستان کے شہر حیدر آباد میں منعقد ہونے والی نمائش میں اس کتاب کی تقریب رونمائی کے موقع پر کہا کہ آستان قدس رضوی کا اسلامی تحقیقاتی فاؤنڈیشن تیس سال سے زائد عرصہ سے علمی و تحقیقی سرگرمیاں انجام دے رہاہے تاکہ مختلف علوم میں خاص طور پر قرآن کریم سے متعلق کتابوں کی اشاعت کرسکے ۔

حجت الاسلام والمسلمین مرویان حسینی کا کہنا تھا کہ اب تک اس فاؤنڈیشن کی جانب سے شائع ہونے والی ۴۰۰۰ کتب میں سے ۱۰ فیصد کتابیں قرآن کریم سے متعلق ہیں یہ قرآنی کتب زیادہ تر لغت اور مفردات قرآن پر مشتمل ہیں مثال کے طور پرانہی کتابوں میں سے ایک ’’ تفسیر کلمات قرآ ن" ہے جسے مدارس اور یونیورسٹی کے طلبا کو قرآن سے زیادہ سے زیادہ روشناس کرانے کے مقصد سے ایک جلد کی صورت میں شائع کیا گيا ۔ اس کے علاوہ ’’ فرہنگنامہ قرآنی‘‘ یا لغت نامہ قرآن ہے جسے قرآن کریم کے ۱۴۰ سے زائد تراجم سے تحقیقات انجام دینے کے بعد مترجمان قرآن کریم کے لئے پانچ جلدوں کی صورت میں شائع کیا گيا ہے

آستان قدس رضوی کے اسلامی تحقیقاتی فاؤنڈیشن کے منیجنگ ڈائریکٹر حجت الاسلام مرویا ن حسینی نے کہا کہ کتاب ’’ المعجم فی فقہ لغہ القرآن وسرّ بلاغتہ‘‘ ایک ایسی بے مثال کتاب ہے جسے رہبر انقلاب اسلامی نے قرآنی علوم کا بہت بڑا انسائیکلوپیڈیا قرار دیا ہے ، یہ عظیم قرآنی دائرہ المعارف پوری اسلامی تاریخ کا سب سے بڑا لغت نامہ ہے اور گذشتہ پندرہ صدیوں میں مغرب سے مشرق تک پانچوں براعظموں میں قرآنی لغات پر مشتمل سب سے زیادہ معتبر کتاب ہے۔

آستان قدس رضوی کے اسلامی تحقیقاتی فاؤنڈیشن کے منیجنگ ڈائریکٹر نے بتایا کہ اس گرانقدر کتاب کی ۳۷ جلدیں ہیں جو کہ ۷۰۰ سے زائد ابواب پر مشتمل ہیں جو فاؤنڈیشن کے قرآنی گروہ کی چونتیس سالہ محنت کا نتیجہ ہیں ۔ ان کا کہنا تھا کہ ہرجلد اوسطاً ۹۰۰ صفحات پر مشتمل ہے اور خیال کیا جارہا ہے جو حروف بچ گئے ہیں یعنی شین سے یاء تک کو باقی ۲۶ جلدوں میں تدوین کیا جائے گا اور اس طرح اس اہم قرآنی مجموعہ کی جلدوں کی تعداد ۶۰ تک پہنچ جائے گی ۔

آستان قدس رضوی کے اسلامی تحقیقاتی فاؤنڈیشن کے سربراہ نے کہا کہ قرآنی دائرہ المعارف کی شکل میں یہ المعجم مختلف موضوعات جیسے غریب القرآن، متشابہ القرآن، وجوہ ونظائر، اختلاف قرائت،اعراب، معانی القرآن، فقہ اللغہ، علوم و معارف اورادبی اعجاز پر مشتمل ہے جبکہ اس کے ابواب کلمہ کے اصلی مادہ کے مطابق تحریر کئے گئے ہیں اور ہر باب کا علوم قرآن کے مختلف زاویوں سے تجزیہ کیا گیا ہے ، ہر باب کی ابتدا میں علم لغت کی بنیاد پرلغوی تحلیل و تجزیہ کیا گیا ہے۔

حجت الاسلام مرویان حسینی نے بتایا کہ کتاب المعجم کی قرآنی تحقیقات کے مطابق چار حصوں میں درجہ بندی کی جا سکتی ہے ؛ مفردات، اعلام قرآن، اعجاز اور تفسیر موضوعی ۔ حقیقت میں لغت کی وسعت کو مدّ نظر رکھتے ہوئے اسے ان چار حصوں میں قرار دیا جا سکتا ہے ۔ آشنائی با میراث لغوی قرآن کریم اس کتاب کا ایک اور اہم ترین حصہ ہے جس سے قارئین قدیم اور جدید لغوی منابع و ماخذ سے آشنا ہو سکتے ہیں۔ اس کے علاوہ لغت شناسوں کے درمیان گذشتہ چودہ صدیوں میں پائے جانے والے نظریات اور اختلاف کو بھی اس کتاب میں بیان کیا گیا ہے

انہوں نے بتایا کہ اس کتاب کی ایک اور اہم خصوصیت یہ ہے کہ اس میں تحلیلی اور اجتہادی تفسیر کو ’’الاستعمال القرآنی‘‘ کے عنوان سے زیر بحث لایا گیا ہے جس سے آیات کا سیاق و سباق اور کلمات قرآن کے معانی کو سمجھنے ۔تفسیر قرآن بہ قرآن۔ اورکلمہ کی لغوی ماہیت اور ایک کلمہ کی قرآن میں تکرار پر بھی توجہ دی گئی ہے یہ تمام بحثیں بہت زیادہ فوائد کی حامل ہیں ۔

اسلامی تحقیقاتی فاؤنڈیشن کے منیجنگ ڈائریکٹر نے اس عظیم اور گرانقدر کتاب کی بعض دیگر اہم خصوصیات کی طرف اشارہ کرتے ہوئے کہا کہ اس میں ۲۲۰ سے زیادہ دانشوروں اور صاحب نظر افراد کے نظریات کو شامل کیا گيا ہے جن میں ادبا اور مفسرین شامل ہیں اور ۳۰۰ سے زائد مأخذ اور منابع سے اس کتاب کو تحریر کرنے کے لئے تحریری مواد کو اکھٹا کیا گیا ہے جن میں سے آدھے سے زیادہ ، مواد ، اہلسنت علما اور دانشوروں کے نظریات پر مشتمل ہیں ۔

حجت الاسلام مرویان حسینی نے کہا کہ تقریب مذاہب اسلامی اسمبلی کے پہلے جنرل سیکرٹری آیت اللہ استاد محمد واعظ زادہ خراسانی نے اس عظیم علمی اور تحقیقی پروجیکٹ کی سرپرستی اور نظارت کی ہے ۔ کتاب المعجم عملی طور پر تقریب بین مذاہب اسلامی کے لئے اہم قدم ہے اسی لئے اس کتاب میں عالم اسلام کے علمائے کرام خواہ و ہ شیعہ ہوں یا سنی سب کے نظریات کو شامل کیا گیا ہے اورسبھی کے نظریات کو کسی قسم کی خاص جہت دئے بغیر شامل کیا گیا ہے اور اسی لئے اس کتاب کو بہت سارے اسلامی مذاہب کے دانشوروں اور علمائے کرام کی جانب سے سراہا گیا ہے ۔